-----------------------------------------------------------------------
  2. ปัจจัยความเสี่ยง

  -----------------------------------------------------------------------

บริษัทฯ และกลุ่มบริษัท มีการบริหารความเสี่ยงทางธุรกิจภายใต้คณะกรรมการกลุ่มต่างๆ
เพื่อให้ครอบคลุมในทุกๆ ด้านที่อาจจะมีความเสี่ยง
โดยจัดการให้เป็นไปอย่างมีประสิทธิภาพและทันต่อสถานการณ์การเปลี่ยนแปลงภายในและภายนอกองค์กร
เช่น คณะกรรมการบริหารความเสี่ยง (Risk Management Committee)
มีการประชุมทุกไตรมาส
รวมถึงการรายงานและติดตามผลการบริหารความเสี่ยงของแต่ละหน่วยธุรกิจที่จัดให้มีการประชุมเป็นประจำทุกเดือน
คณะกรรมการ Financial Management Committee มีการประชุมทุกเดือน นอกจากนี้บริษัทฯ
ได้ติดตามดูแล วิเคราะห์ และบริหารความเสี่ยงในระดับปฏิบัติงาน
โดยมีการรายงานความคืบหน้าเป็นประจำทุกเดือน

2.  ความเสี่ยงด้านกลยุทธ์ (Strategic Risk)

  (ก) ความเสี่ยงจากการไม่สามารถเพิ่มปริมาณถ่านหินสำรองได้

  จากแผนธุรกิจปี 2553-2558 บริษัทฯ
  ได้มีการนำปัจจัยภายในและปัจจัยภายนอกที่สำคัญมาพิจารณาเพื่อให้เป็นไปตามสถานการณ์ทางธุรกิจที่เปลี่ยนแปลงไปอย่างรวดเร็ว
  ซึ่งแผนการลงทุนทั้งในสินทรัพย์ที่มีอยู่แล้วและสินทรัพย์ที่กำลังอยู่ในระหว่างการพิจารณาหาเข้ามาใหม่
  เพื่อเพิ่มปริมาณถ่านหินสำรองเพื่อการผลิตและขาย
  ถือเป็นปัจจัยสำคัญในการสร้างความเจริญเติบโตให้กับบริษัทฯ ซึ่งบริษัทฯ
  จะต้องมีการบริหารความเสี่ยงในเรื่องนี้อย่างต่อเนื่อง
  ทั้งการติดตามสภาวะความเป็นไปของธุรกิจถ่านหิน ธุรกิจไฟฟ้า และธุรกิจอื่นๆ
  ที่เกี่ยวข้องอย่างต่อเนื่อง ทำให้ทราบถึงการเปลี่ยนแปลงและสามารถเข้าลงทุนด้านต่างๆ
  รวมทั้งประสานงานกับหน่วยงานต่างๆ ในการพิจารณาปัจจัยในการลงทุนเพิ่มเติม
  เพื่อนำไปปรับปรุงเกณฑ์การลงทุนให้เหมาะสมกับสถานการณ์การลงทุนและความเคลื่อนไหวของธุรกิจต่างๆ
  และใช้ประโยชน์จากสัญญาและข้อตกลงร่วมระหว่างรัฐบาลของประเทศต่างๆ
  ให้เป็นประโยชน์ต่อการลงทุน เช่น ข้อตกลงระหว่างรัฐบาลไทยและอินโดนีเซีย เป็นต้น

  สำหรับการสำรวจปริมาณถ่านหินสำรอง
  หากมีการสำรวจเพิ่มเติมและได้ข้อมูลเพิ่มจากเดิมอาจจะทำให้ปริมาณสำรองถ่านหินของบริษัทฯ
  เพิ่มขึ้นหรือลดลงก็ได้ ปัจจุบันบริษัทฯ
  ได้ดำเนินการหาแหล่งถ่านหินแหล่งใหม่เพิ่มเติมอยู่ตลอดเวลา เพื่อให้มั่นใจได้ว่าบริษัทฯ
  จะสามารถตอบสนองความต้องการของลูกค้าได้อย่างยาวนาน

  (ข) ความเสี่ยงจากการกำหนดแผนกลยุทธ์ที่ไม่เหมาะสมกับสภาพการณ์

  กรณีบริษัทฯ
  บริหารความเสี่ยงจากการกำหนดแผนกลยุทธ์ที่ไม่เหมาะสมกับสภาพการณ์ที่อาจเกิดมาจากการคาดการณ์สถานการณ์ทางเศรษฐกิจและธุรกิจที่เกี่ยวข้องผิดพลาด
  บริษัทฯ ได้สร้างระบบและกระบวนการในการทบทวนแผนกลยุทธ์ของบริษัทฯ เป็นระยะๆ เช่น
  การประชุม Quarterly Strategic Review (QSR) และมีการรายงานผู้บริหารระดับสูงทันที
  หากมีความจำเป็นต้องเปลี่ยนแปลงทิศทางการดำเนินงาน
  รวมทั้งมีการเปรียบเทียบข้อมูลจากสถาบันและแหล่งที่เชื่อถือได้ต่างๆ
  เพื่อตรวจสอบความน่าเชื่อถือของข้อมูลและวิเคราะห์ความแตกต่างของสมมติฐานต่างๆ
  นอกจากนั้น บริษัทฯ ได้มีการปรึกษากับผู้เชี่ยวชาญภายนอก
  รวมทั้งมีการพัฒนาความสามารถภายในเพื่อเป็นประโยชน์ในการคาดการณ์สภาวะเศรษฐกิจ สังคม
  และด้านต่างๆ ที่เกี่ยวข้อง เช่น พัฒนาความสามารถของหน่วยงานที่เกี่ยวข้องอย่างสม่ำเสมอ
  และพัฒนาเครื่องมือที่ช่วยในการคาดการณ์สภาพเศรษฐกิจอย่างเป็นระบบเพื่อประกอบการตัดสินใจ
  เป็นต้น

(ค) ความเสี่ยงจากการขาดบุคลากรสนับสนุนตามแผนธุรกิจของบริษัทฯ

  บริษัทฯ ติดตามงานด้านการวางแผนและจัดกำลังพลรายไตรมาสร่วมกับหน่วยธุรกิจต่างๆ
  รวมทั้งมีการปรับปรุงกลยุทธ์ด้านการรับสมัครและคัดเลือกพนักงาน
  มีการพัฒนาบุคลากรในตำแหน่งที่สำคัญตาม Succession Plan และ Individual
  Development Plan (IDP) นอกจากนั้นบริษัทฯ ได้ฝึกอบรมพนักงานตาม Competency
  Profile และงานในความรับผิดชอบ
  รวมถึงเพิ่มความชัดเจนของโครงสร้างองค์กรในระดับต่างๆ
  รวมทั้งกำหนดหน้าที่ความรับผิดชอบและขั้นตอนการปฏิบัติงานระหว่างสำนักงานกรุงเทพและสำนักงานในประเทศที่บริษัทฯ
  ลงทุนอย่างชัดเจน

(ง) ความเสี่ยงจากการไม่สามารถสร้างมูลค่าเพิ่มจากกิจการใหม่

  บริษัทฯ ได้ทำการลงทุนเพื่อซื้อกิจการใหม่
  และมีการบริหารความเสี่ยงเพื่อทำให้แน่ใจว่ากิจการใหม่ที่ซื้อมานั้น
  สามารถสร้างมูลค่าให้ไม่น้อยกว่าที่คาดการณ์ไว้ก่อนการเข้าซื้อกิจการ
  ไม่ว่าจะเป็นการกำหนดบุคลากรด้านต่างๆ
  ที่มีความรู้ความสามารถให้ช่วยในการประสานงานกับพนักงานและผู้บริหารของกิจการใหม่
  และมีการกำหนดลำดับความสำคัญและความเร่งด่วนของเรื่องที่จะต้องทำงานร่วมกันในระยะสั้น
  ระยะกลาง และระยะยาว
  รวมทั้งมีการกำหนดกระบวนการและขั้นตอนการทำงานร่วมกันอย่างชัดเจน
  โดยเน้นการสร้างความสัมพันธ์อันดี เพื่อบริหารการเปลี่ยนแปลง (Change Management)
  ให้การควบรวมกิจการเป็นไปอย่างราบรื่นและสามารถสร้างความเจริญเติบโตในระยะยาวให้กับบริษัทฯ

2.  ความเสี่ยงทางการเงิน

(1) ความเสี่ยงจากการไม่สามารถจัดหาเงินทุนได้ตามแผนการลงทุน

    บริษัทฯ บริหารความเสี่ยงนี้เพื่อทำให้แน่ใจว่า บริษัทฯ
    จะมีเงินทุนอย่างเพียงพอในการสร้างความเติบโตตามแผนการลงทุน
    ด้วยการจัดทำแผนกลยุทธ์ทางการเงิน (Financial Strategy)
    ที่สอดคล้องกับแผนกลยุทธ์ทางธุรกิจ มีการคาดการณ์ภายใต้สถานการณ์ (Scenario) ต่างๆ
    กันถึงเรื่องของแหล่งเงินทุนจากส่วนต่างๆ ทั้งภายในและภายนอกบริษัทฯ
    โดยเน้นการสร้างความสัมพันธ์อันดีกับสถาบันการเงิน
    เพื่อมีการจัดหาแหล่งเงินทุนสำรองไว้อย่างต่อเนื่อง
    รวมทั้งบริหารกระแสเงินสดเข้าให้เป็นไปอย่างต่อเนื่องและสม่ำเสมอ

(2) ความเสี่ยงจากอัตราแลกเปลี่ยน

  บริษัทฯ
  มีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนทั้งที่ระดับบริษัทฯ
  และระดับกลุ่มบริษัท โดยการสร้างสมดุลของสินทรัพย์และหนี้สินที่เป็นสกุลเงินต่างประเทศ
  (Natural Hedging) ในการดำเนินธุรกิจทั้งในประเทศไทย สาธารณรัฐอินโดนีเซีย
  และสาธารณรัฐประชาชนจีน รวมถึงมีการใช้เครื่องมือทางการเงินตามความเหมาะสมแล้วแต่กรณี

  ณ วันที่ 31 ธันวาคม 2553 บริษัทฯ มีหนี้สินที่เป็นสกุลเงินบาทในสัดส่วนร้อยละ 29
  หนี้สินที่เป็นสกุลเงินดอลลาร์สหรัฐฯ ในสัดส่วนร้อยละ 57 สกุลเงินหยวนในสัดส่วนร้อยละ 1
  และที่เป็นสกุลเงินดอลลาร์ออสเตรเลียในสัดส่วนร้อยละ 13
  และจะดำเนินการเพิ่มสัดส่วนหนี้สินสกุลเงินดอลลาร์ให้มากขึ้น
  มีการปรับสัดส่วนการทำสัญญาซื้อขายเงินตราต่างประเทศล่วงหน้าให้มีสัดส่วนที่เหมาะสมกับสินทรัพย์และหนี้สินที่เป็นเงินตราต่างประเทศที่มีอยู่
  เพื่อให้สอดคล้องกับแนวโน้มและตามสถานการณ์นั้นๆ
  รวมไปถึงการจัดสรรรายได้ที่เป็นสกุลต่างประเทศในสัดส่วนที่เหมาะสม (Natural hedge)
  และระดมเงินทุนในสกุลดอลลาร์หรือแปลงเป็นสกุลต่างประเทศ
  เพื่อใช้ในการลงทุนต่อในต่างประเทศ
  ซึ่งช่วยให้การบริหารความเสี่ยงมีความคล่องตัวและลดผลกระทบลงได้

  สำหรับกลุ่มบริษัทในสาธารณรัฐอินโดนีเซียมีการบริหารความเสี่ยงนี้
  ด้วยการทำการแลกเปลี่ยนสกุลเงินดอลลาร์สหรัฐฯ
  กับเงินสกุลอินโดนีเซียรูเปียะห์ให้มีสัดส่วนที่สอดคล้องกับแนวโน้มและสถานการณ์ตลาดเงินนั้นๆ
  โดยทำระหว่างภายในกลุ่มเดียวกันและกับธนาคาร รวมถึงซื้อขายเงินดอลลาร์สหรัฐฯ
  ล่วงหน้าตามประมาณการรายได้และค่าใช้จ่าย
  เพื่อลดผลกระทบจากความผันผวนของเงินสกุลดอลลาร์สหรัฐฯ
  เทียบกับเงินสกุลอินโดนีเซียรูเปียะห์

(3) ความเสี่ยงจากอัตราดอกเบี้ย

  บริษัทฯ มีการบริหารความเสี่ยงจากอัตราดอกเบี้ย
  โดยมีเป้าหมายให้ความเสี่ยงอยู่ในระดับที่เหมาะสมกับสถานการณ์
  มีการติดตามแนวโน้มของอัตราดอกเบี้ยในตลาดโลกและในประเทศไทย
  มีการจัดสรรเงินกู้ทั้งระยะสั้นและระยะยาว
  ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวในสัดส่วนที่สอดคล้องกับประเภทการลงทุนของกิจการ
  รวมถึงมีการใช้เครื่องมือทางการเงิน เช่น Interest rate swap
  ในการบริหารเพื่อเพิ่มสัดส่วนของอัตราดอกเบี้ยคงที่ให้สอดคล้องกับแนวโน้มของสถานการณ์

  ณ วันที่ 31 ธันวาคม 2553 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ร้อยละ11 และ 89 ตามลำดับ

(4) ความเสี่ยงจากความผันผวนของราคาถ่านหินและราคาน้ำมัน

  กลุ่มบริษัทมีการบริหารความเสี่ยงด้านราคาถ่านหินซึ่งมีผลกระทบกับรายได้ของบริษัทฯ
  และราคาน้ำมันซึ่งมีผลกระทบกับต้นทุน
  โดยใช้เครื่องมือประเภทอนุพันธ์ทางการเงินในการขายถ่านหินล่วงหน้า (Coal swap)
  และซื้อน้ำมันล่วงหน้า (Gas oil swap) บางส่วน
  เพื่อช่วยลดความผันผวนของผลประกอบการจากธุรกิจถ่านหินได้
  ภายใต้การจัดการโดยคณะกรรมการบริหารความเสี่ยงราคาถ่านหินและราคาน้ำมัน (Commodity
  Risk Management Committee)
  เพื่อพิจารณาการบริหารความเสี่ยงจากราคาถ่านหินและราคาน้ำมันของกลุ่มบริษัท
  รวมถึงการพิจารณาทบทวนสถานะความเสี่ยงที่อาจเกิดขึ้นของธนาคารคู่สัญญาเป็นประจำทุกปี
  มีการปรับแนวทางการขายและผลิตในระยะสั้นและระยะกลางอยู่เสมอ
  เพื่อลดผลกระทบในทางลบที่อาจจะเกิดขึ้นหากต้นทุนการผลิตเพิ่มสูงขึ้น นอกจากนั้นบริษัทฯ
  ได้ติดตามและประเมินสภาวะตลาดถ่านหินและแนวโน้มราคาอยู่ตลอดเวลา
  เพื่อเลือกช่วงเวลาที่เหมาะสมในการตกลงราคาซื้อขายถ่านหินกับลูกค้าที่ทำสัญญาไว้กับบริษัทฯ
  โดยมีการกระจายการตกลงราคาออกไปในช่วงต่างๆ ของปี
  พร้อมทั้งมีการปรับสัดส่วนการขายถ่านหินแบบราคาคงที่และแบบราคาแปรผันตามราคาตลาดโลก
  (Index Link) ให้เหมาะสมกับสภาวะตลาดในขณะนั้น เพื่อให้ได้ราคาจำหน่ายที่ดี
  และมีความแน่นอนเรื่องรายได้มากขึ้น

2.3 ความเสี่ยงในธุรกิจถ่านหิน

  (ก) ความเสี่ยงในด้านการส่งมอบสินค้า

  ความเสี่ยงในด้านการส่งมอบสินค้าส่วนใหญ่เกิดจากเหตุสุดวิสัย เช่น
  เกิดฝนตกหนักที่เหมืองทำให้ไม่สามารถผลิตถ่านหินได้เป็นระยะเวลานาน
  การเกิดอุบัติเหตุขนาดใหญ่ทำให้เครื่องจักรเสียหายมาก เป็นต้น ไม่มีสินค้าในการส่งมอบให้ลูกค้า
  ความเสี่ยงที่จะเกิดขึ้น คือ การเสียค่าปรับให้กับเรือที่มาจอดรอรับสินค้า (Demurrage)
  อย่างไรก็ตามความเสี่ยงนี้ก็เป็นความเสี่ยงที่สามารถจำกัดขอบเขตความเสียหายได้ โดยบริษัทฯ
  จะเจรจากับลูกค้าขอให้ส่งเรือลำดังกล่าวไปรับถ่านหินที่ท่าเรืออื่นก่อน
  และเจรจาขอเลื่อนกำหนดการส่งมอบถ่านหินออกไปจนกว่าการผลิตถ่านหินของบริษัทฯ
  จะสามารถดำเนินการได้อีกครั้ง ปัจจุบันบริษัทฯ ได้จัดทำระบบติดตามข้อมูลการผลิต
  การขนส่งถ่านหิน ทำให้ทราบปริมาณการผลิต คุณภาพ และสต็อกถ่านหินอยู่ตลอดเวลา
  ทำให้ปรับเปลี่ยนกำหนดการส่งมอบถ่านหินล่วงหน้าได้ โดยบริษัทฯ
  ได้เพิ่มพื้นที่กองเก็บถ่านหินที่ท่าเรือบอนตังขึ้นอีก 1 เท่าตัว จาก 350,000 ตัน เป็น 650,000
  ตัน ทำให้บริษัทฯ สามารถสต็อกถ่านหินได้เพิ่มมากขึ้น
  และลดความเสี่ยงในด้านการส่งมอบสินค้าลง

  (ข) ความเสี่ยงจากการดำเนินงานและขนส่งที่ท่าเรือในสาธารณรัฐอินโดนีเซีย

  ความเสี่ยงจากการหยุดขนถ่ายถ่านหินของท่าเรือบอนตัง เนื่องมาจากการเกิดอุบัติเหตุนั้น บริษัทฯ
  ได้ทำประกันภัยความเสี่ยงของท่าเรือบอนตัง
  ทั้งในส่วนของทรัพย์สินและการหยุดดำเนินงานจากเหตุต่างๆ ตามเงื่อนไขที่กำหนดไว้
  สำหรับความเสี่ยงจากเครื่องจักรชำรุดนั้น บริษัทฯ ได้มีการจัดทำแผนการซ่อมบำรุง
  โดยเน้นไปที่การทำ Preventive maintenance
  การพัฒนาทักษะของหน่วยงานซ่อมบำรุงอย่างต่อเนื่อง การจัดให้มี critical spare part
  อย่างเพียงพอ ทำให้การซ่อมแซมใช้เวลาสั้นและมีผลกระทบต่อการดำเนินงานน้อย
  ในกรณีเกิดเหตุสุดวิสัยทำให้ท่าเรือขนถ่ายถ่านหินต้องหยุดทำงาน บริษัทฯ
  ได้มีการจัดทำแผนงานฉุกเฉินเพื่อรองรับสถานการณ์ดังกล่าวไว้แล้ว
  โดยการนำถ่านหินขนถ่ายลงเรือลำเลียงขนาดเล็กแล้วไปขนถ่ายขึ้นเรือบรรทุกถ่านหินขนาดใหญ่กลางทะเล
  หรือไปใช้ท่าเรืออื่นชั่วคราวเพื่อให้กระทบกับการส่งมอบถ่านหินให้ลูกค้าน้อยที่สุด นอกจากนี้บริษัทฯ
  ได้เช่า Floating crane มาใช้ที่ท่าเรือบอนตัง เพื่อเพิ่มอัตราการขนถ่ายถ่านหิน
  ซึ่งจะสามารถใช้ขนถ่ายถ่านหินลงเรือใหญ่ได้ในกรณีที่ท่าเรือบอนตังเกิดปัญหา

  (ค) ความเสี่ยงด้านความผันผวนของต้นทุนการผลิต

  ต้นทุนการผลิตถ่านหินที่มีสัดส่วนสำคัญคือต้นทุนค่าเชื้อเพลิง ปัจจุบันบริษัทฯ
  ใช้น้ำมันดีเซลเป็นเชื้อเพลิงสำหรับเครื่องจักรหลักในการขุดขนหน้าดินและถ่านหิน
  ดังนั้นความผันผวนของราคาน้ำมันในตลาดโลกจะส่งผลกระทบต่อต้นทุนการผลิตถ่านหินค่อนข้างมาก
  บริษัทฯ จึงได้บริหารความเสี่ยงดังกล่าว
  โดยการติดตามและวิเคราะห์ความเคลื่อนไหวของราคาน้ำมันในตลาดโลก
  เพื่อนำมาวางแผนการจัดซื้อน้ำมันเชื้อเพลิง
  ให้สอดคล้องกับแผนการผลิตเพื่อลดการพึ่งพาการใช้น้ำมันเชื้อเพลิง
  รวมถึงการส่งเสริมเพิ่มประสิทธิภาพในการใช้เชื้อเพลิงโดยรวม
  และในระยะยาวได้ทำการศึกษาเพื่อลดการใช้เครื่องจักรที่ใช้น้ำมันเป็นเชื้อเพลิงลง

  (ง) ความเสี่ยงด้านการดำเนินงานของผู้รับเหมา

  การทำเหมืองของบริษัทฯ ใช้วิธีการว่าจ้างผู้รับเหมาในการเปิดหน้าดินและขนถ่านหิน
  หากผู้รับเหมาไม่สามารถดำเนินงานได้ตามแผนอันเนื่องมาจากปัญหาต่างๆ เช่น
  เครื่องจักรไม่เข้ามาตามกำหนด การซ่อมบำรุงไม่ได้มาตรฐาน การดำเนินงานที่ขาดประสิทธิภาพ
  มีปัญหาแรงงาน เป็นต้น ย่อมส่งผลกระทบถึงการผลิตถ่านหินของบริษัทฯ
  ในการป้องกันปัญหานี้ทางบริษัทฯ ได้คัดเลือกผู้รับเหมาที่มีความน่าเชื่อถือ มีประวัติการทำงานที่ดี
  โดยทำสัญญาว่าจ้างระยะกลางและระยะยาวเพื่อให้ผู้รับเหมามีความคุ้มค่าในการลงทุนเครื่องจักรใหม่
  นอกจากนี้บริษัทฯ ได้ดำเนินงานเปิดหน้าดินและขนถ่านหินเองบางส่วน
  เพื่อลดการพึ่งพาผู้รับเหมาลง ทำให้สามารถลดความเสี่ยงด้านการดำเนินงานของผู้รับเหมาลงได้

2.4 ความเสี่ยงในธุรกิจไฟฟ้า

  การลงทุนในธุรกิจไฟฟ้าภายในประเทศไทยของบริษัทฯ
  จัดว่าเป็นการลงทุนในธุรกิจที่มีความเสี่ยงค่อนข้างต่ำเมื่อมีการบริหารสัญญาที่ดี
  ในขณะที่มีระดับผลตอบแทนที่มั่นคง
  จึงไม่มีความเสี่ยงในเรื่องการตลาดและราคาขายเพราะมีการระบุไว้อย่างชัดเจนในสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  โดยมีการกำหนดปริมาณรับซื้อไฟฟ้าที่แน่นอน (ตามกำลังการผลิตที่มีอยู่)
  และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
  และอัตราแลกเปลี่ยนเงินบาทในขณะนั้น

  สำหรับความเสี่ยงในธุรกิจไฟฟ้าในสาธารณรัฐประชาชนจีน
  ถือว่ามีความเสี่ยงสูงกว่าธุรกิจไฟฟ้าในประเทศไทย
  เนื่องจากโรงไฟฟ้าพลังงานความร้อนร่วมจะได้รับการส่งเสริมจากรัฐบาล
  และเป็นโรงไฟฟ้าที่มีประสิทธิภาพสูงกว่าโรงไฟฟ้าทั่วๆ ไป
  โดยได้รับสิทธิพิเศษในการขายไอน้ำและความร้อนในเขตพื้นที่ที่ได้รับอนุญาต
  รวมทั้งการประกันการขายไฟฟ้าให้กับการไฟฟ้าท้องถิ่น
  ซึ่งเป็นปัจจัยสำคัญที่สามารถนำมาใช้ในการบริหารความเสี่ยง

  ความเสี่ยงอื่นๆ ของธุรกิจไฟฟ้า เป็นความเสี่ยงทั่วไปในการดำเนินธุรกิจ เช่น
  การดูแลรักษาเครื่องจักรเพื่อเพิ่มประสิทธิภาพของโรงไฟฟ้า การบริหารต้นทุน เช่น
  เชื้อเพลิงถ่านหิน ประสิทธิภาพของการจัดการโดยรวม ความมั่นคงของลูกค้าไอน้ำ
  และการประสานงานกับชุมชนและหน่วยงานรัฐบาลท้องถิ่น เป็นต้น
  จากนโยบายการเพิ่มประสิทธิภาพในการใช้พลังงานและนโยบายเกี่ยวกับการรักษาสิ่งแวดล้อมของรัฐบาลสาธารณรัฐประชาชนจีน
  ทำให้มีการปรับปรุงกฎเกณฑ์ต่างๆ ที่เกี่ยวข้อง
  อาจมีผลกระทบต่อการดำเนินการของธุรกิจไฟฟ้าในสาธารณรัฐประชาชนจีนบ้าง สำหรับในช่วงปี
  2553 ที่ผ่านมาความเสี่ยงจากราคาค่าเชื้อเพลิงถ่านหินเพิ่มขึ้น
  เนื่องจากความต้องการใช้ถ่านหินที่เพิ่มสูงขึ้นในสาธารณรัฐประชาชนจีน บริษัทฯ
  ได้บริหารจัดการความเสี่ยงด้วยการซื้อถ่านหินมาสำรองไว้ให้ถูกจังหวะเวลา
  และเพิ่มรายรับจากการขายไอน้ำและความร้อน เป็นต้น

2.5 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย
และสาธารณรัฐประชาชนจีน

บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 250
ล้านเหรียญสหรัฐฯ
ซึ่งเป็นการคุ้มครองในส่วนของสินทรัพย์ในบริษัทย่อยในสาธารณรัฐอินโดนีเซียและจำนวน 75
ล้านเหรียญสหรัฐฯ ในสาธารณรัฐประชาชนจีน สินทรัพย์ที่บริษัทฯ
ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

-   สาธารณรัฐอินโดนีเซีย

1.  PT. Indo Tambangraya Megah ( บริษัทโฮลดิ้งและจำหน่ายถ่านหิน)

2.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

3.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

4.  PT. Kitadin (ดำเนินธุรกิจผลิตและจำหน่าย - เหมือง Kitadin)

5.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

6.  PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

-   สาธารณรัฐประชาชนจีน

  1. Shanxi Asian American Daning Energy Co.,Ltd

  2. Shanxi Gaohe Energy Co.,Ltd.

2.6 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ ดำเนินธุรกิจส่วนใหญ่อยู่ในต่างประเทศ ได้แก่ สาธารณรัฐอินโดนีเซีย
  สาธารณรัฐประชาชนจีน และประเทศออสเตรเลีย ทำให้บริษัทฯ
  เผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศ
  ที่เกิดขึ้นอาจกระทบต่อการดำเนินงานของบริษัทฯ
  ในรอบปีที่ผ่านมามีการเปลี่ยนแปลงในกฎระเบียบและนโยบายภายในประเทศดังกล่าวหลายเรื่อง
  อาทิ

  สาธารณรัฐอินโดนีเซีย รัฐบาลสาธารณรัฐอินโดนีเซียได้ออกกฎหมายเหมืองแร่ใหม่ (New
  Mining Law) อาจจะส่งผลให้มีการออกกฎระเบียบที่เกี่ยวกับภาษีเพิ่มเติม
  หรือเปลี่ยนแปลงข้อตกลงในสัญญาทำเหมือง (Coal Contract of Work)
  จะเป็นการเพิ่มภาระค่าใช้จ่ายให้กับผู้ผลิตถ่านหินในอนาคต
  นอกจากนี้รัฐบาลสาธารณรัฐอินโดนีเซียกำลังอยู่ระหว่างการเริ่มบังคับใช้กฎหมาย DMO
  (Domestic Market Obligation)
  จะเป็นการกำหนดให้ผู้ผลิตถ่านหินในประเทศต้องมีการจำหน่ายถ่านหินในประเทศในสัดส่วนหนึ่ง
  เพื่อตอบสนองความต้องการใช้ภายในประเทศให้เพียงพอ และกฎหมาย Price Regulation
  ซึ่งเป็นการกำหนดราคาจำหน่ายถ่านหินขั้นต่ำสำหรับส่งออกไปต่างประเทศ
  เพื่อให้ผู้ผลิตไม่ขายถ่านหินออกไปต่างประเทศในราคาที่ต่ำเกินไป จะทำให้รัฐบาลเก็บภาษี
  (Royalty fee) ได้น้อย อย่างไรก็ตาม มาตรการดังกล่าวยังไม่กระทบกับบริษัทฯ
  อย่างมีนัยสำคัญ เพราะบริษัทฯ
  ได้มีแผนเพิ่มสัดส่วนการขายถ่านหินในประเทศสาธารณรัฐอินโดนีเซียให้มากขึ้น
  รวมทั้งใช้กลไกต่างๆ ตามที่รัฐบาลอนุญาต ที่จะช่วยให้บริษัทฯ
  เพิ่มปริมาณการขายถ่านหินในประเทศได้ สำหรับ Price Regulation
  จะเป็นการตกลงราคาขายในแต่ละปีที่เหมาะสมกับภาวะตลาดในขณะนั้น นอกจากนั้น
  รัฐบาลอินโดนีเซียยังได้มีการทำข้อตกลงร่วมกับรัฐบาลประเทศอื่นๆ
  ที่มีสาระสำคัญต่อผลกระทบการออกใบอนุญาตป่าไม้ต่อบริษัทฯ บ้าง บริษัทฯ
  ได้บริหารความเสี่ยงโดยการวางแผนขอใบอนุญาตที่สำคัญไว้ล่วงหน้าให้ระยะยาวขึ้น
  ทั้งนี้การรักษาสิ่งแวดล้อมในป่าอนุรักษ์ก็เป็นสิ่งที่บริษัทฯ ให้ความสำคัญตลอดมา

  สาธารณรัฐประชาชนจีน เนื่องจากอยู่ในช่วงปรับปรุงและพัฒนากฎระเบียบต่างๆ
  เพื่อให้สอดคล้องกับการเติบโตทางเศรษฐกิจของประเทศ จึงมีการเปลี่ยนแปลงในหลายด้าน
  ในด้านพลังงานซึ่งมีถ่านหินเป็นพลังงานหลักของประเทศ รัฐบาลให้ความสำคัญเป็นอย่างยิ่ง
  จึงได้กำหนดนโยบายต่างๆ ดังนี้

-   การควบคุมด้านความปลอดภัยของเหมืองถ่านหินและการส่งเสริมทางด้านสิ่งแวดล้อม
    มาตรการที่ทำอย่างต่อเนื่อง คือ การปิดเหมืองถ่านหินขนาดกลางและเล็กที่ไม่มีประสิทธิภาพ
    ไม่มีความปลอดภัยเพียงพอ และมีกำลังการผลิตต่ำกว่า 30,000 ตันต่อปี
    อีกทั้งกำหนดให้เหมืองที่ดำเนินการผลิตอยู่ในปัจจุบันที่ตั้งอยู่ในมณฑลซานซีและมณฑลเหอหนาน
    จะต้องมีกำลังการผลิตไม่ต่ำกว่า 90,000 ตันต่อปี
    นอกจากนี้ได้มีการออกกฎเกณฑ์ด้านความปลอดภัยใหม่ เช่น
    การให้มีเจ้าหน้าที่ระดับสูงของเหมืองลงไปปฏิบัติหน้าที่และควบคุมการทำงานในเหมืองใต้ดินพร้อมพนักงานตลอดระยะเวลาการผลิต
    เพื่อควบคุมการเกิดอุบัติเหตุ และลดอัตราการเสียชีวิต
    รวมทั้งมีการปรับเพิ่มอัตราการสำรองเงินกองทุนเพื่อความปลอดภัยของเหมือง
    และการเก็บภาษีทางด้านสิ่งแวดล้อม

-   การใช้ทรัพยากรธรรมชาติให้เกิดประโยชน์สูงสุด
    โดยเหมืองถ่านหินจะต้องปรับปรุงประสิทธิภาพและความสามารถในการผลิต
    รัฐบาลได้กำหนดให้เหมืองถ่านหินแหล่งใหม่ต้องมีกำลังการผลิตไม่ต่ำกว่า 300,000 ตันต่อปี
    โดยเฉพาะเหมืองแหล่งใหม่ในมณฑลซานซี มณฑลส่านซี และมณฑลอินเนอร์มองโกเลีย
    จะต้องมีกำลังการผลิตไม่ต่ำกว่า 1,200,000 ตันต่อปี
    และส่งเสริมให้เหมืองถ่านหินขนาดใหญ่ควบรวมเหมืองถ่านหินขนาดเล็ก
    อีกทั้งได้ปรับเพิ่มค่าธรรมเนียมการใช้ทรัพยากรในมณฑลที่เป็นยุทธศาสตร์ในการผลิตถ่านหินร่วมกับการปรับเพิ่มอัตราเงินกองทุนเพื่อการพัฒนาอุตสาหกรรมถ่านหินอย่างยั่งยืน

-   การลดความขัดแย้งทางด้านการค้าระหว่างประเทศ
    และอนุรักษ์การใช้ทรัพยากรทางด้านพลังงานในประเทศ
    โดยการยกเลิกพิกัดภาษีการนำเข้าถ่านหิน และการปรับเพิ่มภาษีการส่งออกถ่าน Coking
    จากร้อยละ 5 เป็นร้อยละ 10 และเรียกเก็บภาษีการส่งออกถ่านหินประเภทอื่นที่ร้อยละ 10

-   การปรับลดระดับค่าความเข้มข้นของก๊าซคาร์บอนไดออกไซด์
    ที่ปลดปล่อยมาจากภาคอุตสาหกรรมอีก 40-45% ต่อหน่วยผลผลิตมวลรวม (GDP) ภายในปี
    2563 โดยนับจากปี 2548

-   เริ่มตั้งแต่เดือนธันวาคม 2553 ได้มีการปรับอัตราการเสียภาษีบำรุงท้องที่และก่อสร้าง
    (urban maintenance and construction tax)
    ของบริษัทต่างชาติที่ดำเนินธุรกิจในประเทศจีนให้อยู่ในเกณฑ์เดียวกันกับบริษัทของประเทศจีนในอัตราร้อยละ
    1 ถึง 7 และภาษีสำหรับกองทุนการศึกษา (education fund) ในอัตราร้อยละ 3

  นอกจากนโยบายและมาตรการทางด้านพลังงานจากถ่านหินดังที่ได้กล่าวมาแล้วข้างต้น
  จะนำมาซึ่งต้นทุนการผลิตและการดำเนินงานของเหมืองถ่านหินที่ปรับตัวสูงขึ้นนั้น
  รัฐบาลได้ให้สิทธิพิเศษทางด้านภาษีเงินได้แก่บริษัทร่วมทุนจากต่างชาติ
  โดยกำหนดอัตราภาษีเงินได้ที่ 25% เท่ากับผู้ประกอบการท้องถิ่น ซึ่งมีผลบังคับใช้ตั้งแต่ 1
  มกราคม 2551 เป็นต้นมา
  อย่างไรก็ตามบริษัทร่วมทุนจากต่างชาติที่ได้รับสิทธิพิเศษทางด้านภาษีเงินได้
  สามารถใช้สิทธิพิเศษต่อไปได้อีกตามสิทธิที่รัฐบาลกำหนดให้
  ทั้งนี้เหมืองถ่านหินเฮ่อปี้และต้าหนิงคงได้รับสิทธิพิเศษทางด้านภาษีต่อไปจนถึงปี 2554

  ประเทศออสเตรเลีย เนื่องจากรัฐบาลออสเตรเลียได้มีการประกาศจะบังคับใช้กฎหมาย
  Mineral Resource Rent Tax (MRRT) ในช่วงประมาณเดือนกรกฎาคม 2555
  แนวทางการบังคับใช้กฎหมายดังกล่าว
  ยังอยู่ในระหว่างกระบวนการร่างรายละเอียดการบังคับใช้และฟังความเห็นจากผู้มีส่วนได้เสียกลุ่มต่างๆ
  ตลอดปี 2554 และมีกำหนดการโดยประมาณที่จะนำเสนอต่อรัฐสภาและวุฒิสภาในช่วงประมาณต้นปี
  2555 ซึ่งรายละเอียดยังอาจเปลี่ยนแปลงได้ตลอดเวลา บริษัทฯ
  ได้บริหารความเสี่ยงในเรื่องนี้โดยได้ทำประมาณการผลกระทบจาก MRRT
  รวมไปส่วนหนึ่งก่อนการซื้อกิจการและลงทุนในประเทศออสเตรเลีย
  โดยว่าจ้างบริษัทที่ปรึกษาทางการเงินที่มีความเชี่ยวชาญเรื่องภาษีช่วยให้คำปรึกษา และบริษัทฯ
  ได้ติดตามนโยบายเกี่ยวกับเรื่องนี้อย่างใกล้ชิด
  และสร้างความพร้อมในการปรับตัวต่อการเปลี่ยนแปลงที่อาจจะเกิดขึ้น

  จากความเสี่ยงต่างๆ ข้างต้น บริษัทฯ
  ได้มีการกำหนดให้ผู้ที่รับผิดชอบในแต่ละประเทศติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
  รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

2.7 ความเสี่ยงด้านสิ่งแวดล้อมและความปลอดภัยในการผลิตถ่านหิน

1)  ความเสี่ยงด้านสิ่งแวดล้อม

  บริษัทฯ ได้ตระหนักถึงความสำคัญในการร่วมกันปกป้องรักษาและฟื้นฟูธรรมชาติและสิ่งแวดล้อม
  จึงได้กำหนดนโยบายการพัฒนาที่ยั่งยืน
  ซึ่งระบุอย่างชัดเจนถึงความมุ่งมั่นในการลดและควบคุมผลกระทบต่อสิ่งแวดล้อม
  ที่เป็นผลมาจากการดำเนินงานของบริษัทฯ โดยคณะกรรมการบริหารการพัฒนาที่ยั่งยืน
  (Sustainable Development Committee)
  ได้กำกับและตรวจสอบผลการดำเนินงานด้านสิ่งแวดล้อม และมอบหมายให้หน่วยงานคุณภาพ
  ความปลอดภัย และสิ่งแวดล้อม เป็นผู้ประสานงานและให้ความช่วยเหลือแก่หน่วยงานย่อยต่างๆ
  เพื่อให้การปฏิบัติตามมาตรฐานด้านสิ่งแวดล้อมสำหรับกิจกรรมการผลิตมีประสิทธิภาพสูงสุด
  ทั้งนี้บริษัทฯ ได้ปฏิบัติตามมาตรฐานด้านสิ่งแวดล้อม (Environmental Compliance)
  ให้เป็นไปตามที่กฎหมายกำหนด และได้มุ่งเน้นการใช้ทรัพยากรอย่างคุ้มค่า (Effective
  Resource Utilization)
  เพื่อเป็นการสงวนทรัพยากรธรรมชาติและควบคุมผลกระทบทางอ้อมด้านสิ่งแวดล้อมจากการใช้ทรัพยากร
  เช่น การเปลี่ยนแปลงสภาพภูมิอากาศโลก (Climate Change)
  และความหลากหลายทางชีวภาพ (Biodiversity) เป็นต้น

-   การปฏิบัติตามมาตรฐานด้านสิ่งแวดล้อม (Environmental Compliance)

  มาตรฐานด้านสิ่งแวดล้อมเป็นข้อกำหนดที่บริษัทฯต้องปฏิบัติตาม ประกอบด้วย
  มาตรฐานคุณภาพสิ่งแวดล้อมตามกฎหมาย และมาตรการลดผลกระทบสิ่งแวดล้อม
  เป็นเงื่อนไขที่กำหนดในรายงานวิเคราะห์ผลกระทบด้านสิ่งแวดล้อม โดยในปี 2553 บริษัทฯ
  มีผลการดำเนินงานตามมาตรฐานด้านสิ่งแวดล้อมในเกณฑ์ดีและมีพัฒนาการอย่างต่อเนื่อง
  เพื่อให้บรรลุปณิธานในการลดผลกระทบต่อสิ่งแวดล้อมให้มากที่สุด ตามนโยบายการพัฒนาที่ยั่งยืน
  บริษัทฯ ได้มุ่งเน้นการจัดการปัจจัยความเสี่ยงที่สำคัญซึ่งประกอบด้วย

-   คุณภาพของน้ำที่ปล่อยจากพื้นที่เหมืองสู่แหล่งน้ำสาธารณะ โดยมีดัชนีคุณภาพหลัก คือ
    สภาพความเป็นกรดด่าง และความขุ่นข้นของตะกอนดิน
    สำหรับพื้นที่การทำเหมืองที่มีองค์ประกอบของดินและแร่ซึ่งมีศักยภาพในการก่อกำเนิดน้ำเป็นกรด
    ได้แก่ เหมืองที่ดำเนินการอยู่แล้วในปัจจุบัน เช่น เหมืองอินโดมินโค เหมืองทรูบาอินโด
    และเหมืองโจร่ง ในสาธารณรัฐอินโดนีเซีย รวมไปถึงโครงการที่อยู่ระหว่างการพัฒนา เช่น
    แหล่งถ่านหินบารินโต ในสาธารณรัฐอินโดนีเซีย และหงสาลิกไนต์
    ในประเทศสาธารณรัฐประชาธิปไตยประชาชนลาว บริษัทฯ
    ได้จัดทำมาตรการป้องกันและแก้ไขการเกิดน้ำที่เป็นกรดจากการทำเหมือง
    ซึ่งเน้นการจัดการตั้งแต่ขั้นตอนการสำรวจ การวางแผนผลิต
    การจัดการพื้นที่ไปจนถึงการฟื้นฟูสภาพของพื้นที่ภายหลังเสร็จสิ้นกิจกรรมการผลิต
    สำหรับทุกเหมืองที่เป็นเหมืองเปิด ได้มีการปลูกพืชคลุมดิน เพื่อลดการชะล้างพังทลายของดิน
    การจัดทำบ่อดักตะกอนและการบำรุงรักษาให้มีประสิทธิภาพในการตกตะกอนดินที่เป็นผลจากการชะล้างพังทลายของดิน
    ซึ่งเป็นมาตรฐานการปฏิบัติมาโดยตลอด นอกจากนี้บริษัทฯ ได้ยึดถือแนวทางการป้องกัน
    โดยทำการถมดินกลับในบ่อเหมืองให้มากที่สุดเท่าที่จะเป็นได้
    และหากจำเป็นต้องทำการทิ้งดินภายนอกบ่อเหมือง บริษัทฯ
    ได้กำหนดให้ดำเนินการฟื้นฟูสภาพกองดินโดยการปลูกป่าโดยเร็วในพื้นที่เมื่อเสร็จสิ้นกิจกรรมการถมและปรับหน้าดินแล้ว

-   ฝุ่นละอองที่เกิดจากกิจกรรมต่างๆ อาทิ การขุดขนดินและถ่านหิน
    การปรับปรุงคุณภาพของถ่านหิน และขนส่งถ่านหิน
    ด้วยสภาพพื้นที่ที่กว้างและสภาพภูมิอากาศที่เปลี่ยนแปลงตลอดเวลา
    การควบคุมการกำเนิดและแพร่กระจายของฝุ่นละอองให้ได้อย่างสมบูรณ์แบบเป็นเรื่องที่ทำได้ยากในทางปฏิบัติ
    บริษัทฯ
    จึงได้กำหนดมาตรการที่หลากหลายโดยมุ่งเน้นการจัดการอย่างเหมาะสมสำหรับแต่ละพื้นที่ปฏิบัติการ
    เช่น การปลูกต้นไม้สร้างแนวกันลม
    สำหรับพื้นที่ที่มีกิจกรรมที่อาจมีความเสี่ยงในการก่อกำเนิดฝุ่น
    การจำกัดความเร็วของรถที่วิ่งในพื้นที่เหมืองเพื่อลดปริมาณฝุ่นละอองและความปลอดภัยในการทำงาน
    การหมั่นพรมน้ำบนถนนที่มีพื้นผิวเป็นดิน เป็นต้น
    นอกจากนี้มีการตรวจวัดปริมาณฝุ่นทั้งในบริเวณพื้นที่เหมือง
    และบริเวณชุมชนข้างเคียงอย่างสม่ำเสมอเพื่อให้แน่ใจว่าสามารถความคุมฝุ่นละอองที่เกิดจากการทำเหมืองได้อย่างมีประสิทธิภาพ

-   การใช้ทรัพยากร (Resource Utilization)

  การใช้ทรัพยากรจะไม่ใช่ปัจจัยเสี่ยงโดยตรงต่อธุรกิจ
  แต่การใช้ทรัพยากรอย่างไม่มีประสิทธิภาพจะก่อให้เกิดภาระต่อสิ่งแวดล้อมโดยไม่จำเป็นจากมลพิษและกากของเสีย
  เป็นการเพิ่มต้นทุนการผลิต ทำให้เกิดความขัดแย้งจากการแก่งแย่งทรัพยากรที่มีจำกัด บริษัทฯ
  จึงมุ่งเน้นการบริหารจัดการการใช้ทรัพยากรใน 2 ประเด็นหลัก ได้แก่

-   การใช้ประโยชน์จากที่ดิน ถึงแม้ว่าบริษัทฯ
    จะได้รับสิทธิในพื้นที่สัมปทานเพื่อการทำเหมืองแร่เป็นจำนวนมากก็ตาม บริษัทฯ
    ได้ตระหนักถึงความสำคัญของการบริหารจัดการและใช้ประโยชน์จากพื้นที่ดังกล่าวด้วยการวางแผนการทำเหมืองอย่างรอบคอบ
    เพื่อให้เกิดผลกระทบต่อสภาพทางภูมิศาสตร์และระบบนิเวศน์น้อยที่สุด
    ตามแผนแม่บทด้านการจัดการสิ่งแวดล้อมและแผนการฟื้นฟูสภาพเหมือง ในปี 2553 บริษัทฯ
    มีพื้นที่ครอบครองทั้งสิ้น 64,398 เฮกตาร์
    มีพื้นที่ที่ถูกใช้ประโยชน์จริงเพื่อการทำเหมืองมีจำนวนเพียงราว 11,234 เฮกตาร์
    หรือคิดเป็นร้อยละ17 ของพื้นที่ทั้งหมด ขณะที่พื้นที่ที่บริษัทฯ ได้ทำการฟื้นฟูสภาพแล้วทั้งสิ้นราว
    5,732 เฮกตาร์ (ร้อยละ 51ของพื้นที่ใช้ประโยชน์)
    นอกจากนี้พื้นที่ในส่วนที่เหลือได้สงวนไว้ให้คงสภาพป่าดั้งเดิม
    เป็นการช่วยปกป้องทรัพยากรป่าไม้ในอีกทางหนึ่งด้วย สำหรับบริษัทฯ
    ได้พัฒนาระบบสารสนเทศทางด้านภูมิศาสตร์ และภาพถ่ายดาวเทียม (Geographic
    Information System and Remote Sensing; GIS&RS)
    เพื่อนำมาใช้สนับสนุนการจัดบริหารจัดการร่วมกันระหว่างการผลิต การขนส่ง
    และการจัดการสิ่งแวดล้อม ซึ่งได้ทำการติดตั้งเสร็จสิ้นและใช้งานที่เหมืองอินโดมินโค
    และเริ่มขยายไปสู่การนำมาช่วยในการบริหารจัดการขนส่งถ่านหิน รวมทั้งเหมืองอื่นในปีต่อไป

-   การใช้พลังงาน พลังงานจัดเป็นต้นทุนหลักอย่างหนึ่งของบริษัทฯ
    แต่การลดการใช้พลังงานจะนำมาซึ่งประโยชน์ที่ได้ต่อสิ่งแวดล้อม เช่น
    การลดการปลดปล่อยก๊าซเรือนกระจกที่เป็นสาเหตุหลักของการเปลี่ยนแปลงสภาวะอากาศของโลก
    บริษัทฯ มีความตระหนักในความสำคัญของการมีส่วนร่วมในการช่วยกันยับยั้งปัญหาดังกล่าว
    และได้กำหนดไว้ในนโยบายเพื่อความยั่งยืน
    ในเรื่องที่จะจัดทำฐานข้อมูลและรายงานปริมาณการปล่อยก๊าซเรือนกระจกต่อสาธารณะ
    ในขณะเดียวกัน บริษัทฯ ได้ดำเนินโครงการอนุรักษ์พลังงานสำหรับเหมืองทุกแห่ง
    รวมทั้งสำนักงาน ซึ่งการลดการใช้พลังงานยังเป็นการลดการก่อกำเนิดมลพิษทางอากาศอื่นๆ
    ที่เกี่ยวข้องกับการเผาไหม้เชื้อเพลิง อาทิ ซัลเฟอร์ไดออกไซด์ และออกไซด์ของไนโตรเจน
    สำหรับการทำเหมืองใต้ดินที่บริษัทฯ ถือหุ้นอยู่ ที่เหมืองต้าหนิงและเหมืองเกาเหอ
    ในสาธารณรัฐประชาชนจีน
    ได้มีการนำก๊าซมีเทนที่จำเป็นต้องระบายออกจากชั้นถ่านหินก่อนดำเนินการขุดขน
    ไปทำการผลิตไฟฟ้า นอกจากนี้บริษัทฯ มีการปรับปรุงหม้อไอน้ำที่โรงไฟฟ้าหลวนหนาน
    และโจวผิงให้มีประสิทธิภาพสูงขึ้น
    จึงทำให้สามารถผลิตกระแสไฟฟ้าและไอน้ำได้อย่างมีประสิทธิภาพมากยิ่งขึ้น
    ทั้งนี้เพื่อเป็นการใช้ทรัพยากรที่คุ้มค่า และลดการปลดปล่อยก๊าซเรือนกระจกด้วย

2)  ความเสี่ยงด้านอาชีวอนามัยและความปลอดภัยในการทำงาน

  ด้วยลักษณะของการทำเหมืองที่เกี่ยวข้องกับกิจกรรมที่ใช้เครื่องจักรและยานพาหนะจำนวนมาก
  ความเสี่ยงต่ออุบัติภัยอันเกิดจากการทำงานย่อมมีมากเช่นกัน
  แต่บริษัทฯมีความมุ่งมั่นที่จะลดอัตราการเจ็บป่วย
  การบาดเจ็บและเสียชีวิตอันเกิดจากการทำงานให้เหลือน้อยที่สุด ในปี 2553 บริษัทฯ
  ได้ประกาศนโยบายเพื่อส่งเสริมและรณรงค์สร้างวัฒนธรรมองค์กรเพื่อความปลอดภัยในพนักงานทุกระดับ
  ร่วมถึงผู้รับเหมาทุกประเภท ภายใต้นโยบาย “3 ZEROs” อันประกอบด้วย ZERO INCIDENT
  ZERO REPEAT และ ZERO COMPROMISE
  โดยมีเป้าหมายในการสร้างวัฒนธรรมความปลอดภัยให้เกิดขึ้นภายในองค์กร ได้แก่
  การปฏิบัติตามกฎระเบียบความปลอดภัยอย่างเคร่งครัดโดยไม่มีข้อยกเว้น
  การไม่ยอมให้การเกิดอุบัติการณ์ซ้ำซ้อน
  และการตั้งเป้าหมายไม่เกิดอุบัติเหตุขึ้นภายในการปฏิบัติงาน

  นอกจากนั้น บริษัทฯ ได้มีการบริหารจัดการความต่อเนื่องทางธุรกิจ (Business Continuity
  Management) ที่สำนักงานกรุงเทพและสำนักงานจาการ์ต้า ซึ่งมีการฝึกซ้อมเป็นประจำทุกปี
  เพื่อรองรับและลดผลกระทบจากเหตุการณ์ฉุกเฉิน หรือเหตุการณ์วิกฤตที่อาจจะเกิดขึ้นกับบริษัทฯ
  ได้

2.8 ความเสี่ยงจากผลกระทบด้านสังคมและชุมชน

  ผลกระทบที่เกิดขึ้นต่อชุมชนไม่ว่าจะเป็นผลกระทบด้านสิ่งแวดล้อม ความปลอดภัย
  และผลกระทบทางด้านเศรษฐกิจและสังคม บริษัทฯ
  ได้ตระหนักและให้ความสำคัญโดยกำหนดแผนงานการบริหารจัดการความเสี่ยงดังกล่าว ดังนี้

-   จัดตั้งคณะกรรมการที่ปรึกษาการพัฒนาชุมชน (Community Consultative
    Committee: CCC) ซึ่งประกอบด้วยตัวแทนจากรัฐบาลท้องถิ่น ชุมชน และบริษัทฯ
    เพื่อร่วมกันกำหนดทิศทางการพัฒนาชุมชนในแต่ละพื้นที่ให้เหมาะสม เกิดความยั่งยืน
    และตรงกับความต้องการของชุมชนมากที่สุด

-   ดำเนินโครงการพัฒนาชุมชนที่มุ่งตอบสนองความต้องการและแก้ไขปัญหาของชุมชนแต่ละแห่ง
    ในลักษณะของการสร้างกระบวนการมีส่วนร่วม
    โดยยึดถือความต้องการขั้นพื้นฐานที่มาจากประชาชนเป็นหลักนำไปสู่การพัฒนาที่ยั่งยืนในระยะยาว
    (Go Together , Grow Together , Sustainability for Life)

-   จัดให้มีขั้นตอนการสื่อสารระหว่างชุมชนและเหมือง
    โดยมีเจ้าหน้าที่พัฒนาชุมชนของทุกเหมืองรับผิดชอบโดยตรง
    พร้อมกันกับการติดตามตรวจสอบทัศนคติของชุมชน (Community Perception Survey)
    การจัดทำ Social Mapping เพื่อให้คณะกรรมการที่ปรึกษาการพัฒนาชุมชน
    มีฐานข้อมูลของชุมชนแต่ละแห่งโดยละเอียด สำหรับการวางแผน
    และติดตามการพัฒนาในด้านต่างๆ ได้เต็มประสิทธิภาพ

2.9 ความเสี่ยงด้านสิ่งแวดล้อมและความปลอดภัยในการผลิตไฟฟ้า

(1) ความเสี่ยงด้านสิ่งแวดล้อม

  ประเด็นหลักทางด้านสิ่งแวดล้อมของโรงไฟฟ้า คือ คุณภาพอากาศ
  ที่เป็นผลจากการปลดปล่อยก๊าซเผาไหม้จากเครื่องกำเนิดไอน้ำ โดยมีดัชนีคุณภาพที่สำคัญ ได้แก่
  ซัลเฟอร์ไดออกไซด์ ออกไซด์ของไนโตรเจน และฝุ่นละออง บริษัทฯ
  ได้มุ่งเน้นการควบคุมและลดผลกระทบที่เกิดขึ้นใน 2 ทางประกอบด้วย

  (1) การป้องกัน โดยเลือกใช้เชื้อเพลิงที่เหมาะสม เช่น
  ถ่านหินคุณภาพสูงที่มีส่วนประกอบที่เป็นกำมะถันต่ำ เป็นต้น และ

  (2) การบำบัดหรือกำจัด โดยติดตั้งระบบดักฝุ่นละอองแบบไฟฟ้าสถิตย์ (Electrostatic
  Precipitator) และระบบดักจับก๊าซซัลเฟอร์ไดออกไซด์ (Flue Gas Desulphurization)
  ให้เป็นมาตรฐานปฏิบัติในโรงไฟฟ้าที่บริษัทฯ ได้เข้าลงทุนทั้งในประเทศไทย
  สาธารณรัฐประชาชนจีน
  และโครงการหงสาลิกไนต์ในประเทศสาธารณรัฐประชาธิปไตยประชาชนลาว นอกจากนี้
  โรงไฟฟ้าบีแอลซีพียังได้ติดตั้งระบบการตรวจวัดคุณภาพอากาศจากแหล่งกำเนิดอย่างต่อเนื่อง
  (Continuous Emission Monitoring System: CEMS)
  พร้อมกันกับติดตั้งระบบการตรวจวัดคุณภาพอากาศในบรรยากาศแบบเรียลไทม์ (Real-time
  Monitoring System) จำนวน 4 สถานีรอบโรงไฟฟ้า
  รวมถึงได้จัดทำระบบการจัดการสิ่งแวดล้อม และได้รับการรับรองมาตรฐาน ISO 14001 ในปี
  2551 สำหรับโรงไฟฟ้าหลวนหนาน และโรงไฟฟ้าเจิ้งติ้ง ที่บริษัทฯ
  ได้ถือหุ้นอยู่ในสาธารณรัฐประชาชนจีนนั้น ก็ได้จัดทำระบบการจัดการสิ่งแวดล้อม
  และได้รับการรับรองมาตรฐาน ISO 14001 ในปี 2551 และ 2552 ตามลำดับ

(2) ความเสี่ยงด้านอาชีวอนามัยและความปลอดภัย

  ด้วยลักษณะของการทำงานที่เกี่ยวข้องกับความร้อนและความดัน
  โรงไฟฟ้าทุกแห่งมีมาตรฐานด้านความปลอดภัยที่เข้มงวด
  โดยโรงไฟฟ้าบีแอลซีพีได้จัดทำระบบการจัดการอาชีวอนามัยและความปลอดภัย
  จนกระทั่งได้รับการรับรองมาตรฐาน OHSAS 18001 ตั้งแต่ปี 2550
  พร้อมทั้งมีการซ้อมแผนฉุกเฉินฯ เป็นประจำทุกปี
  ส่วนโรงไฟฟ้าในสาธารณรัฐประชาชนจีนได้ปฏิบัติตามมาตรการและกฎระเบียบด้านความปลอดภัยที่กำหนดโดยภาครัฐอย่างครบถ้วนและเคร่งครัด